Kinky Boots

Chicagon esikatselumainosjuliste

Kinky Boots on vuoden 2005 samannimiseen brittiläiselokuvaan perustuva Harvey Fiersteinin ja Cyndi Lauperin musikaali. Tarina kertoo isänsä saapastehtaan perineestä Charlie Pricesta, joka yhdistää voimansa Lola-nimisen drag queenin kanssa pelastaakseen hänen yrityksensä. Kahdestaan he alkavat suunnitella miehille sopivia korkokenkiä, samalla huomaten, etteivät he loppujen lopuksi olekaan niin erilaisia.

## Historia

Alkuperäinen Kinky Boots -tuotanto sai ensi-iltansa Bank of America -teatterissa Chicagossa lokakuussa 2012, ohjaajana ja koreografiana Jerry Mitchell sekä pääosissa Stark Sands (Charlie) ja Billy Porter (Lola). Esitykset alkoivat Broadwaylla 4. huhtikuuta 2013 ja jatkuivat 7. huhtikuuta 2019 asti.

Broadwaylle pääsemisen jälkeen Kinky Boots ei heti saanut lämmintä vastaanottoa teatterikriitikoilta. Se ei myöskään vetänyt lipputuloillaan vertoja suositulle Matilda-musikaalille. Ei kuitenkaan kestänyt edes kuukautta, kun Kinky Boots ohitti Matildan ja alkoi kerätä Tony-ehdokkuuksia. Tuotanto ansaitsi kauden huipussaan 13 ehdokkuutta ja 6 voittoa, mukaan lukien parhaan musikaalin, parhaan miespääosan (Billy Porter) sekä parhaan musiikin Lauperille. Tämä oli Lauperin ensimmäinen esiintyminen Broadwaylla lauluntekijänä, mikä teki hänestä ensimmäisen naisen, joka voitti yksin kyseisessä kategoriassa.

Musikaalin näyttelijäalbumi kiipesi heti ykköseksi Billboard Cast Albums Chart -listalla ja West End-kiertueen takia se voitti vuonna 2016 kolme Laurence Olivier -palkintoa, mukaan lukien parhaan uuden musikaalin palkinnon.

## Hahmot

##### Päähahmot

* **CHARLIE PRICE**
	+ 20-vuotias nuori mies, joka on äskettäin ottanut perheyrityksen haltuunsa. Charlie on hieman hämmentynyt ja keskittymätön; kuoren alla piilee kuitenkin varsinainen sankari.
* **LOLA/SIMON**
	+ 30-vuotias drag queen täynnä voimaa. Simonilla on palkintotaistelijan kroppa- satiinilla päällystettynä.
* **NICOLA**
	+ 20-vuotias nuori nainen ja Charlien pitkäaikainen tyttöystävä. Napakka ja tinkimätön.
* **LAUREN**
	+ 20-vuotias nuori nainen. Kaunis ja vahva työväenluokan tyttö ja mahdollinen Charlien rakkauden kohde.
* **DON**
	+ ehtaan paksu hyper-maskuliinikarhu työntekijä, joka toimii Lolan vihollisena.

#### Sivuhahmot

* **THE ANGELS**
	+ Drag queenit, jotka asuvat The Blue Angel -Nightclubissa ja toimivat enkelikuorona koko musikaalin ajan.
* **MR. PRICE**
	+ Charlien isä.
* **SIMON SR.**
	+ Lolan isä: anteeksiantamaton vihan torni.
* **GEORGE**
	+ pidättyväinen, keski-ikäinen mies ja tehdaan manageri, joka haluaisi seurata perinteitä.
* **HARRY**
	+ Charlien vanha ystävä, vaikkakin hänen vastakohtansa. Harry on itsetietoinen ja -varma. Menestyvä halpakenkämyyjä.
* **RICHARD BAILEY**
	+ Nicolan pomo. Ilmeisen viehättävä ja menestyvä mies. Todellinen uhka Charlielle.
* **PAT**
	+ Tehokas toimistopäällikkö, jossa piilee villi, usein salattu puoli.
* **TRISH**
	+ Keski-ikäinen, tehtaassa työskentelevä nainen, jolla on aviomies ja lapset huolehdittavana.

##### Vielä pienemmät roolit

Tehdastyöläiset, Pubin sijoittajat, valokuvaajat, Milanon lavajohtaja, erotuomari, huligaanit ja toimitusmies.

## Synopsis

### Ensimmäinen näytös

Charlie Price kasvaa neljäntenä sukupolvena perheyrityksessään Price & Sonissa, kenkävalmistusyrityksessä, jonka tehdas sijaitsee Northamptonissa. Toinen Lontoossa varttuva nuori poika on yhtä kiehtonut kengistä kuin Charlie on niistä kyllästynyt. Tämän pojan huomion on vienyt punaiset naisten korkokengät, mikä risoo hänen tiukkaa isäänsä. Vuodet kuluvat. Charlien isä ikääntyy ja toivoo, että Charlie ottaisi tehtaan haltuunsa. Charlie on kuitenkin innokas muuttamaan Lontooseen asematietoisen morsiamensa Nicolan kanssa ja jatkamaan kiinteistöuraa ("The Most Beautiful Thing").

Charlie on tuskin päässyt uuteen asuntoonsa Lontoossa, kun hänen isänsä kuolee yllättäen. Charlie kiirehtii kotiin hautajaisiin, joissa hän löytää tehtaan lähellä konkurssia. Tehdas valmistaa laadukkaita miesten kenkiä, mutta ne eivät ole tyylikkäitä eivätkä halpoja, ja niiden markkinat ovat kaatumassa. Charlie on päättänyt pelastaa tehtaan ja isänsä perinnön, vaikka hän ei haluaisikaan johtaa Price & Sonia itse. Työntekijät, joista monet ovat tunteneet Charlien koko hänen elämänsä, eivät ymmärrä, miksi Charlie alun perin muutti pois. Tästä hyvästä monet ovat vihamielisiä ja skeptisiä uutta johtoa kohtaan.

Palattuaan Lontooseen Charlie tapaa ystävänsä ja kenkämyyjätoverinsa Harryn pubissa pyytääkseen apua. Harry voi tarjota vain väliaikaisen ratkaisun ja neuvoo Charlieta olemaan taistelematta väistämätöntä vastaan ("Take What You Got"). Poistuessaan pubista Charlie näkee naisen joutuvan kahden humalaisen hyökkäyksen kohteeksi. Hän puuttuu asiaan ja lyödään tajuttomaksi. Herätessään nuhjuisessa yökerhossa hänelle paljastuu, että hänen pelastamansa nainen olikin klubin drag queen -pääesiintyjä Lola, joka esiintyy drag-tanssijoukkonsa, "enkeleiden" kanssa ("Land of Lola"). Lolan pukuhuoneessa koettelemuksista toipuva kiusaantunut Charlie huomaa, että esiintyjien korkeakorkoisia saappaita ei ole suunniteltu kestämään miehen painoa. Lola selittää, että kalliit ja epäluotettavat jalkineet ovat olennainen osa mitä tahansa dragia.

Charlie palaa tehtaalle ja alkaa vastahakoisesti irtisanoa työntekijöitään. Lauren, yksi kokoonpanolinjan naisista kauhistuu ja selittää, että muut kamppailevat kenkätehtaat ovat selviytyneet alkamalla tekemään tuotteita "alipalvelluille markkinoille". Tämä antaa Charlielle idean ("Land of Lola" {Reprise}), ja hän kutsuu Lolan tehtaaseen auttamaan häntä suunnittelemaan naisten saappaat, jotka voivat olla mukavat miehelle ("Charlie's Soliloquy"/"Step One").

Lola ja enkelit saapuvat tehtaalle, ja hän on heti tyytymätön Charlien ensimmäiseen saappaan suunnitteluun. Saaden tehtaan naiset nopeasti puolelleen hän piirtää nopean mallin saappaista selittäen, että tärkein tekijä on ylivoimaisesti kantapää ("The Sex is in the Heel"). George, tehtaan manageri, keksii tavan tehdä suunnitelmasta käytännöllisen. Vaikutettu Charlie pyytää Lolaa jäämään suunnittelemaan uuden sarjan "Kinky boots"-nimisiä kenkiä, jotka voisivat pelastaa tehtaan. Tavoitteena olisi lähteä arvostettuun kenkänäyttelyyn Milanossa, johon olisi vain kolme viikkoa aikaa. Lola on vastahakoinen, sillä tehtaan miespuoliset työntekijät (Varsinkin Don) latelevat hänelle töykeitä kommentteja vähän väliä. Hän on kuitenkin imarreltu Charlien kehuista ja lopulta suostuu.

Charlie ilmoittaa työntekijöille, että tehdas jatkaa kenkien tuotantoa. Hän kiittää Laurenia idean antamisesta ja tarjoaa hänelle ylennystä. Laurenin ilo päättyy lyhyeen hänen huomatessaan, että on rakastunut pomoonsa ("The History of Wrong Guys").

Seuraavana päivänä Lola ilmestyy miesten vaatteissa, ja Don ja hänen ystävänsä pilkkaavat häntä. Järkyttynyt Lola pakenee kylpyhuoneeseen jonka ulkopuolella Charlie yrittää lohduttaa häntä. Lola kertoo, että hänen isänsä koulutti hänet nyrkkeilijäksi. Heidän välinsä menivät kuitenkin poikki, kun hän kerran ilmestyi otteluun dragissa. Charlie ja Lola huomasivat, että heidän suhteensa isiinsä ovat yhtä monimutkaiset, minkä rohkaisemana Lola esittelee itsensä syntymänimellään: Simon ("Not My Father's Son").

Nicola ja hänen pomonsa Richard Bailey saapuvat Lontoosta ja esittelevät Charlielle Richardin laatiman tehtaan suunnitelman: sen sulkeminen ja muuttaminen osakehuoneistoiksi. Charlie kieltäytyy, mutta on järkyttynyt huomatessaan, että hänen isänsä oli suostunut tähän suunnitelmaan ennen hänen kuolemaansa. Hän kieltäytyy myymästä ja työntekijät juhlivat, kun ensimmäinen pari "kinky-bootseja" on valmis ("Everybody Say Yeah").

### Toinen näytös

Osa tehtaan työntekijöistä ei ole innostunut tuotevalikoimansa radikaalista muutoksesta. Jotkut heistä, erityisesti pelottava Don, saavat Lolan tuntemaan olonsa erittäin epätoivotuksi. Tullessaan pilkatuksi Lola antaa samalla mitalla takaisin ja pyytää naispuolisten tehtaan työntekijöiden apua todistamaan, että Lola on lähempänä naisen ihannemiestä kuin Don ("What A Woman Wants"). Lola lyö vetoa Donin kanssa todistaakseen, kumpi on parempi "mies": Lola tekee mitä tahansa, jos Don tekee saman. Donin haasteena on, että Lola taistelee häntä vastaan nyrkkeilyottelussa pubissa. Charlie, joka muistaa Lolan taustan, on kauhuissaan. Kun tappelu koittaa, Don huomaa Lolan olevankin paljon pahempi vastus kuin mitä odotti. Lopulta Lola kuitenkin antaa Donin voittaa ottelun ("In This Corner"). Jälkeenpäin Don kysyy, miksi hän antoi hänen voittaa, ja Lola vastaa, ettei hän voinut olla niin julma nöyryyttääkseen Donia hänen tovereittensa edessä. Samalla hän paljastaa mikä hänen oma haasteensa Donille olisi ollut: "Hyväksy joku sellaisena kuin hän on."

Charlie sijoittaa omia rahojaan tehtaaseen varmistaakseen, että kaikki olisi valmista ajoissa Milanoon. Hän on hätääntynyt siitä, etteivät tuotteet ole täydellisiä ja pakottaa vihaisesti henkilökuntansa tekemään uudelleen kaiken, mitä hän pitää huonona. Nicola saapuu, kyllästyneenä Charlien pakkomielteestä tehtaaseen ja eroaa hänestä.

Lola on tehnyt joitain päätöksiä tuotannosta ja valmisteluista kertomatta Charlielle. Kun Charlie kuulee, että oikeiden kenkämallien sijasta Lola on palkannut asialle tämän "enkelit", hämmentynyt Charlie raivostuu ja nöyryyttää Lolan muiden työntekijöiden edessä. Lola ryntää ulos ja tehtaan työntekijät lähtevät kotiin, hyläten idean Milanosta. Yksin Charlie kamppailee isänsä perinnön painon ja sen kanssa, mitä tarkoittaa olla oma itsensä ("Soul of a Man").

Lauren löytää Charlien ja käskee häntä palaamaan tehtaalle. On paljastunut, että Don on taivuttanut työntekijät palaamaan töihin ja uhraamaan viikon palkan varmistaakseen, että saappaat saadaan valmiiksi ajoissa Milanoon. Kiitollinen mutta hämmentynyt Charlie kysyy, onko Don ottanut opikseen aiemmasta haasteesta ja hyväksynyt Lolan sellaisena kuin on. Lauren selittää, että henkilö, jonka Don on hyväksynyt, on Charlie itse.

Suunnatessaan Milanon lentokentälle Charlie jättää sydämellisen anteeksipyynnön Lolan puhelinvastaajaan. Samaan aikaan Lola esiintyy kotikaupunkinsa vanhainkodissa ("Hold Me in Your Heart"). Poistuessaan lavalta hän puhuttelee pyörätuolia käyttävää, kuolevaa isäänsä. Lolan omatunto puhdistuu ja hän poistuu.

Charlie ja Lauren saapuvat Milanoon, mutta ilman malleja Charlie joutuu kävelemään catwalkilla itse. Lauren on innostunut miehen omistautumisesta ("The History of Wrong Guys (Reprise)"), mutta esitys uhkaa olla katastrofi. Kun kaikki näyttää olevan jo menetettynä, Lola ja hänen enkelinsä saapuvat pelastamaan päivän. Lauren ja Charlie jakavat ensimmäisen suudelmansa ja koko yritys juhlii "Kinky Bootsin" menestystä. ("Raise You Up/Just Be")

## Musiikkinumerot

###### Ensimmäinen näytös

* "Price & Son Theme" – Tausta
* "The Most Beautiful Thing" – Mr. Price, Nuori Charlie, Nicola, Charlie, Nuori Lola, tausta
* "Take What You Got" – Harry, Charlie, tausta
* "Land of Lola" – Lola, Enkelit
* "Land of Lola (Reprise)" – Lola, Enkelit
* "Charlie's Soliloquy" – Charlie
* "Step One" – Charlie
* "Sex Is in the Heel" – Lola, Pat, George, Enkelit, Lauren, Charlie, tausta
* "The History of Wrong Guys" – Lauren
* "Not My Father's Son" – Simon, Charlie
* "Everybody Say Yeah" – Charlie, Simon, tausta

###### Toinen näytös

* "Entr’acte/Price & Son Theme (Reprise)" – tausta
* "What a Woman Wants" – Simon, Pat, Trish, Don, naiset
* "In This Corner" – Simon, Don, Pat, Trish, tausta
* "Charlie's Soliloquy (Reprise)" – Charlie
* "The Soul of a Man" – Charlie
* "Hold Me in Your Heart" – Lola
* "The History of Wrong Guys (Reprise)" – Lauren
* "Raise You Up/Just Be" – Lola, Charlie, Enkelit, Lauren, Don, Pat, Trish, Nicola, tausta

## Muuta

Kinky Boots sai inspiraationsa tositarinasta. Alkuperäinen kenkätehtaan nimi oli "W.J. Brooks Shoe Company." Kinky Boot Factory-lempinimen tälle tehtaalle antoi BBC. Charlie Pricen matka perustuu englantilaisen Steve Patemanin elämään, joka kamppaili pelastaakseen perheomisteisen kenkätehtaan sulkemiselta. Muodin muutosten ja ulkomaisen kilpailun painostuksesta hän alkoi etsiä uusia markkinoita. Odottamaton soitto naiselta, joka piti transsukupuolisten glamourivaatteisiin erikoistunutta kauppaa, sai hänet kokeilemaan miesten kokoisia naisten kenkiä. Hän kehitti "kinky boots" -sarjansa tuotenimellä "Divine Footwear".